

**KONTROLLI I LARTË I SHTETIT**

**SHPALLJE PËR NËPUNËS CIVIL**

**NGRITJE NË DETYRË**

Kontrolli i Lartë i Shtetit hap procedurat për plotësimin e **1 (një)** vendi vakant **“Përgjegjës i Sektorit të Komunikimit dhe Botimeve”.**

**I. Kërkesat e përgjithshme**

Kandidatët duhet të plotësojë kërkesat e përgjithshme si më poshtë:

- të jenë shtetas shqiptar;

- të kenë zotësi të plotë për të vepruar;

- të zotërojë gjuhën shqipe, të shkruar dhe të folur;

- të jenë në kushte shëndetësore që e lejojnë të kryejë detyrën përkatëse;

- të mos jenë të dënuar me vendim të formës së prerë për kryerjen e një krimi apo për kryerjen e një kundërvajtjeje penale me dashje;

- të mos ketë masë disiplinore në fuqi;

- ndaj tij/saj të mos jetë marrë masa disiplinore e largimit nga shërbimi civil, që nuk është shuar sipas ligjit.

**II. Kushtet që duhet të plotësojë kandidati dhe kriteret e veçanta**

*Kandidatët që aplikojnë për këtë vend pune duhet të plotësojnë kriteret e veçanta si vijon:*

- Të jenë diplomuar jo më poshtë se niveli Master Shkencor në Shkenca Sociale;

- Të kenë përvojë pune në fushën e diplomimit minimumi 3 vjet;

- Të jenë nëpunës civil në kategorinë III.

- Të zotërojnë kualifikime që lidhen me fushën profesionale;

- Të kenë njohuri të gjuhës angleze;

- Të kenë aftësi të mira drejtuese, komunikuese dhe bashkëpunuese.

Kategoria e pagës për këtë vend pune është II-2.

**III. Përshkrimi i punës për pozicionin “Përgjegjës i Sektorit të Komunikimit dhe Botimeve”**

Përgjegjësi i Sektorit të Komunikimit dhe Botimeve është nëpunës civil i nivelit të ulët drejtues, përgjegjës kryesor për mbarëvajtjen e punës në sektorin përkatës. Ai bashkërendon punën vertikalisht me strukturën që ka në varësi dhe kryen këto detyra:

1. Përgjigjet dhe jep llogari për veprimtarinë e sektorit tek Drejtori dhe Sekretari i Përgjithshëm.

2. Harton programet afatmesme, vjetore e mujore të punës së Sektorit dhe i paraqet për miratim tek Drejtori.

3. Harton dhe ndjek botimet e miratuara paraprakisht nga Kryetari.

4. Ndjek me rigorozitet dhe raporton për zbatimin e Strategjisë së Komunikimit.

5. Përditëson shtypin e përditshëm dhe ia dorëzon Drejtorit.

6. Monitoron planin e veprimit për zbatimin e rekomandimeve të lëna nga Kuvendi.

7. Bashkërendon punën dhe përgatit materialet e nevojshme për Kryetarin në aktivitetet ndërkombëtare, konferenca e takime të tjera brenda dhe jashtë vendit.

8. Organizon, drejton dhe mbikëqyr punën dhe raporton tek Drejtori dhe/ose Sekretari i Përgjithshëm për zbatimin e detyrave si dhe bën analiza, raporte dhe nxjerr përfundime për rritjen e efektivitetit të punës së sektorit.

9. Ndjek në bashkëpunim me Drejtorinë e IT përditësimin e faqes së internetit të KLSH-së.

10. Bashkërendon punën me strukturat e institucionit për detyrat e tjera të përbashkëta të caktuara nga Kryetari.

11. Kryen detyra të tjera të veçanta që i ngarkohen nga Kryetari dhe/ose Sekretari i Përgjithshëm.

**IV. Paraqitja e dokumenteve**

Kandidatët që shprehin interesin për të aplikuar duhet të dorëzojnë pranë Drejtorisë së Burimeve Njerëzore në KLSH:

- Kërkesë;

- Jetëshkrimin e përditësuar;

- Fotokopje të noterizuar të diplomës së bashku me listën e notave;

- Diplomat që janë marrë jashtë vendit, duhet të jenë njohur paraprakisht sipas legjislacionit në fuqi për njehsimin e diplomave;

- Fotokopje e librezës së punës ose vërtetim për bazën e vlerësuar, për të vërtetuar eksperiencën në punë;

- Fotokopje të letërnjoftimit;

- Vërtetim të gjendjes shëndetësore;

- Vërtetim të gjendjes gjyqësore;

- Vërtetim që nuk kanë masë disiplinore në fuqi;

- Vlerësimin e fundit të performancës në punë;

- Çdo dokument tjetër që vërteton njohuritë e gjuhës së huaj, trajnimeve, kualifikimeve arsim shtesë si dhe vlerësime pozitive të përmendura në jetëshkrim.

***Dokumentacioni duhet të dorëzohet brenda datës 30.01.2025.***

**V. Faza e verifikimit paraprak**

Në faqen zyrtare të KLSH-së [*www.klsh.org.al*](http://www.klsh.org.al) më datë **05.02.2025** do të bëhet shpallja e listës së verifikimit paraprak për kandidatët që plotësojnë kriteret e shpallura të vendit të punës. Kandidatët që nuk do të kualifikohen do të njoftohen me email po në të njëjtën ditë. Njoftimi do të dërgohet për publikim edhe në portalin Shërbimi Kombëtar i Punësimit.

**VI. Konkurrimi**

*Kandidatët do të vlerësohen me shkrim mbi njohuritë në lidhje me*:

- Strategjinë e Zhvillimit të Kontrollit të Lartë të Shtetit;

- Strategjinë e Komunikimit të Kontrollit të Lartë të Shtetit;

- Ligjin nr. 154/2014 datë 27.11.2014 “*Për organizimin dhe funksionimin e Kontrollit të Lartë të Shtetit*”;

*-* Ligjin nr. 152/2013, “*Për Nëpunësin Civil*”, i ndryshuar dhe aktet nënligjore në zbatim të tij;

- Ligjin nr. 9131, datë 08.09.2003, “*Për rregullat e etikës në administratën publike*”;

- Kodin e Procedurave Administrative të Republikës së Shqipërisë;

- Rregulloren e Brendshme të Organizimit dhe Funksionimit të KLSH-së;

- Rregulloren e Procedurave të Auditimit të KLSH-së;

- Kodin Etik të KLSH-së.

*Kandidatët gjatë intervistës së strukturuar me gojë do të vlerësohen lidhur me:*

- Njohuritë, aftësitë dhe kompetencën lidhur me përshkrimin e pozicionit të punës;

- Zbatimin e kuadrit rregullativ në funksion të pozicionit në KLSH;

- Eksperiencat e tyre të mëparshme lidhur me pozicionin e punës;

- Vizioni, motivimi dhe pritshmëritë e tyre për karrierën.

**VII. Fazat dhe mënyra e vlerësimit të kandidatëve**

Kandidatët do t’i nënshtrohen fazave të vlerësimit si, verifikimi paraprak dhe vlerësimi i kandidatëve.

Verifikimi paraprak, ka për qëllim të verifikojë nëse kandidatët plotësojnë kriteret e përcaktuara në shpalljen për konkurrim.

Vlerësimi i kandidatëve, përfshin:

a) vlerësimi i dokumentacionit (arsimimi, përvoja, trajnime të lidhura me fushën);

b) vlerësimi me shkrim;

c) intervista e strukturuar me gojë.

Në përfundim të procesit të vlerësimit vetëm kandidatët që do të grumbullojnë të paktën 70% të pikëve totale do të shpallen fitues.

**VIII. Njoftimi i kandidatëve**

Në faqen zyrtare të KLSH-së, [*www.klsh.org.al*](http://www.klsh.org.al) më datë **05.02.2025** do të bëhet shpallja e listës së verifikimit paraprak, si dhe datat mbi zhvillimin e testimit me shkrim dhe intervistës së strukturuar. Kandidatët që nuk do të kualifikohen do të njoftohen me email. Njoftimi do të dërgohet për publikim edhe në portalin Shërbimi Kombëtar i Punësimit.

***Konkurrimi është i hapur për nëpunësit civil që plotësojnë kriteret e veçanta të shpallura.***

**KONTROLLI I LARTË I SHTETIT**